Sulík, Richard, predseda NR SR (2010-07-09):
Poprosím, keby ste zaujali miesta, budeme pokračovať. Vzhľadom na to, že po sľube poslancov boli vykonané zmeny v databáze hlasovacieho zariadenia, prosím poslancov, ktorí tak nespravili, aby si vybrali karty a opätovne ich do hlasovacieho zariadenia zasunuli. Pokračujeme v rokovaní návrhom na voľbu poslancov Národnej rady Slovenskej republiky za členov výborov Národnej rady Slovenskej republiky a návrhom na zmeny v zložení overovateľov . Návrh, ktorý má tlač 22, bol vypracovaný na základe návrhov príslušných poslaneckých klubov. Otváram rozpravu o tomto bode programu. Do rozpravy som nedostal žiadnu písomnú prihlášku. Chce sa niekto prihlásiť ústne? Vyhlasujem rozpravu za skončenú. Pristúpme k hlasovaniu. Keďže podľa príslušných ustanovení zákona o rokovacom poriadku nie je v tomto prípade ustanovené tajné hlasovanie, podávam návrh, aby sme o voľbe poslancov za členov výborov a o zmenách v zložení overovateľov hlasovali verejne a naraz jedným hlasovaním. Je všeobecný súhlas? (Súhlasná reakcia pléna.) Dávam hlasovať o návrhu na voľbu poslancov Národnej rady za členov výborov a o návrhu na zmeny v zložení overovateľov, ako je uvedený v tlači 22. Prosím, prezentujte sa a hlasujte. (Hlasovanie.) Z prítomných 129 poslancov hlasovalo za 129. Ďakujem. Konštatujem, že Národná rada zvolila poslancov za členov výborov Národnej rady a za overovateľov. Pristúpime k ďalšiemu bodu programu, to je voľba podpredsedu Národnej rady Slovenskej republiky . Je to parlamentná tlač č. 20. Kandidátom na funkciu podpredsedu Národnej rady je poslanec Robert Fico za stranu SMER – sociálna demokracia. Otváram rozpravu o tomto bode programu. Do rozpravy som nedostal žiadnu písomnú prihlášku. Pýtam sa, či sa chce niekto prihlásiť ústne. Vyhlasujem rozpravu o tomto bode programu za skončenú. Prerušujem rokovanie o tomto bode programu. Tajné hlasovanie vykonáme spolu s tajným hlasovaním k nasledujúcemu bodu programu. Pristúpime k voľbe predsedu Výboru Národnej rady Slovenskej republiky pre vzdelávanie, vedu, mládež a šport a predsedu Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby . Návrh na voľbu predsedov výborov má tlač 21. Kandidátmi na funkciu predsedu výboru pre vzdelávanie, vedu, mládež a šport sú poslanci Dušan Čaplovič za stranu SMER, za stranu SMER, bodka. Kandidátmi na funkciu predsedu Osobitného kontrolného výboru na kontrolu činnosti SIS sú poslanci Robert Kaliňák za stranu SMER – sociálna demokracia a Rudolf Pučík za Slovenskú národnú stranu. Otváram rozpravu o tomto bode programu. Do rozpravy som nedostal žiadnu písomnú prihlášku. Chce sa niekto prihlásiť ústne? Vyhlasujem rozpravu o tomto bode programu za skončenú. Vážené poslankyne, vážení poslanci, pristúpime k tajnému hlasovaniu o voľbe predsedu, prepáčte o voľbe podpredsedu Národnej rady Slovenskej republiky a o voľbe predsedov výborov Národnej rady. Podľa čl. 90 ods. 1 ústavy podpredsedu Národnej rady Slovenskej republiky volí v tajnom hlasovaní Národná rada nadpolovičnou väčšinou všetkých poslancov, to znamená minimálne 76 hlasov. Predsedov výborov volí Národná rada tajným hlasovaním, na ich zvolenie je potrebný súhlas nadpolovičnej väčšiny prítomných poslancov. Voľby vykonáme na osobitných hlasovacích lístkoch, ktoré sú farebne odlíšené. Svoju vôľu vyjadríte tak, že na každom hlasovacom lístku pri každom mene a priezvisku zakrúžkujte tú alternatívu, za ktorú hlasujete, to znamená „za“, „proti“ alebo „zdržiavam sa“. Včera sme si to nacvičili. Prosím všetkých overovateľov, aby sa ujali svojej funkcie a dohliadali na priebeh tajného hlasovania. Súčasne ich prosím, aby hlasovali ako prví. Pristúpime k vykonaniu tajného hlasovania, nech sa páči. (Akt tajného hlasovania.)